Kareltjie van Comono Eiland – toortsie.com
Januarie 25, 2021 Januarie 28, 2021 ~ Toortsie
Kareltjie is 'n seuntjie wat woon op Comono Eiland, of sommer Seuntjie-eiland, soos ons dit noem. Dit is 'n eiland waar daar net seuntjies is en geen dogtertjies nie. Dogtertjies hoort nie daar nie. Dogtertjies is jegggg. Dogtertjies is te pieperig en dra stories en hou nie daarvan as seuntjies rof speel met hulle nie. Op Seuntjie-Eiland is daar nie reëls nie. Almal speel rof en lekker saam. Soms gaan dit tè rof en kry hulle seer, maar seuntjies kry mos nie eintlik regtig seer nie.
Kareltjie is 'n klein bietjie anders as die ander seuntjies. Dit voel soms vir hom of hy nie so heeltemal inpas nie. Kareltjie het rooi, krullerige haartjies wat woes staan. En Kareltjie dra 'n bril.
Die probleem is dat Kareltjie nie regtig 'n bal kan raakvang nie. En seuntjies kan almal bal vang. En skop. En gooi. En seuntjies kan dit sommer goed ook doen.
Maar as Kareltjie die bal gooi, gaan dit baie keer in verkeerde rigting. Of die bal trek nie ver genoeg nie. Of hoog genoeg nie. En as hulle krieket speel, kry hy nie die ander uitgevang nie. Of raak geboul nie. By rounders is dit dieselfde probleem. Hy kry nie ander uitgevang nie. Rugby dieselfde. Dit help nie eers hy probeer skop na die pale toe nie, dit werk nie en die outjies wil hom sommer glad nie in die lynstaan hê nie.
Eintlik wil hulle hom ook nie in hulle krieketspan hê nie. Of in hulle Volly Ball span nie. Of rugbyspan nie. Of enige span waar daar met 'n bal gespeel word nie. Elke keer wanneer hulle spanne bymekaarmaak om teen mekaar te speel, bly hy hoopvol sit, maar hulle kies nie vir hom nie. En hulle fluister lelike goed vir mekaar. Hulle sê sommer reguit dat hulle nie vir Kareltjie moet kies nie. Dit maak Kareltjie baie hartseer. En eensaam. Want hy wil graag deel wees.
Maarrr Kareltjie is slim! En Kareltjie kan planne maak. Op die hele eiland kan Kareltjie die mooiste en beste en sterkste vlotte bou. Wanneer hulle vlotte bou, wil álmal in Kareltjie se span wees. Want sy vlot vaar altyd die heel beste. Sy vlot val nie uit mekaar nie. Dit vaar die vinnigste ook. As hulle saam met hom op sy vlot is, sal hulle sommer heeldag op die rivier rondhang. Dán is ou Kareltjie se hartjie sommer bly. En voel hy geliefd. En weet hy hy is eintlik nie so sleg nie. Dat hy sy eie goeie kwaliteite het.
‹ PreviousComono Eiland
11 thoughts on "Kareltjie van Comono Eiland"
Januarie 25, 2021 om 10:37 vm
Mooi les in hierdie storie, ek geniet seuntjie eiland
Januarie 25, 2021 om 10:41 vm
Ek probeer nog seuntjiestories uitdink. Ek het een vir môre. Sal nog dink. Het destyds 'n dogtertjie eiland ook gehad, sal hulle nog aanheg daar by jou.
Januarie 25, 2021 om 10:44 vm
Ag dit sal heerlik wees.
Januarie 25, 2021 om 10:59 vm
Kareltjie, jy is ougat!
Januarie 25, 2021 om 11:12 vm
Wil tannie saamry op my vlot? Tannie moet net soos 'n seuntjie aantrek, hoor!
Januarie 25, 2021 om 1:01 nm
Julle seuntjie stories is briljant
Januarie 25, 2021 om 1:37 nm
Dankie. Ek probeer nog uitdink, kop maar dof!
Januarie 25, 2021 om 9:24 nm
Jy skryf te oulik, Toorts! Ek hou van die lessie wat ingeweef is.
Januarie 27, 2021 om 11:25 nm
My hart gaan uit na al die Kareltjies van die in die lewe. Daar is altyd n plekkie in my hart vir hulle. Klomp seuntjies kan ook maar wreed wees met mekaar. Baie bly Kareltjie doen goed met sy hande. Sal daardie lomp lawaai bekke bietjie stil maak.